A **vía JAK-STAT** ou **vía de sinalización JAK-STAT** transmite información procedente de sinais químicos extracelulares ao núcleo celular, o que ten como resultado a transcrición do ADN e a expresión de xenes implicados na inmunidade, proliferación celular, diferenciación celular, apoptose e oncoxénese. A fervenza de sinalización JAK-STAT consta de tres compoñentes principais: un receptor da superficie celular, unha quinase Xano (JAK, *Janus kinase*) e dúas proteínas "transdutoras de sinais e activadoras da transcrición" (STAT, do inglés *Signal Transduction Activator of Transcription*). A alteración ou desregulación da funcionalidade da vía JAK-STAT pode orixinar síndromes de deficiencia inmunitaria e cancros.

Mecanismo
---------

Pasos clave da vía JAK-STAT.
A unión de varios ligandos, xeralmente citocinas, como o interferón, interleucina e factores de crecemento a receptores da superficie celular, activa as JAK asociadas a eles, incrementando a súa actividade de quinase. Despois, as JAK activadas fosforilan residuos de tirosina no receptor, creando sitios de unión para proteínas que posúan o dominio SH2. As STAT que conteñen o dominio SH2 son recrutadas ao receptor onde son tamén fosforiladas na tirosina polas JAK. Estas STAT activadas forman hetero- ou homodímeros e trasládanse ao núcleo celular, onde inducen a transcrición de xenes diana. As STAT poden tamén ser fosforiladas directamente polas receptor tirosina quinases, como o receptor do factor de crcemento epidérmico, e tamén por non-receptor (citoplásmicas) tirosina quinases como c-src.

A vía está regulada negativamente a múltiples niveis. As proteína tirosina fosfatases eliminan os fosfatos dos receptores de citocinas e STAT activadas. Identificáronse máis recentemente supresores da sinalización de citocinas (SOCS) que inhiben a fosforilación das STAT ao unirse e inhibir as JAK ou competir coas STAT polos sitios de unión de fosfotirosina dos receptores de citocinas. As STATs son tamén reguladas negativamente polos inhibidores proteicos das STAT activadas (PIAS), que actúan no núcleo a través de varios mecanismos. Por exemplo, PIAS1 e PIAS3 inhiben a activación transcricional por STAT1 e STAT3, respectivamente, ao unirse e bloquear o acceso ás secuencias de ADN que elas recoñecen.

Nota
----

1. 1 2  Aaronson DS, Horvath CM (May 2002). "A road map for those who don't know JAK-STAT". *Science* **296** (5573): 1653–5. PMID 12040185. doi:10.1126/science.1071545.
2. ↑  Brooks, Andrew (2014). "Mechanism of activation of protein kinase JAK2 by the growth hormone receptor". *Science* **344** (6185): 1249783. PMID 24833397. doi:10.1126/science.1249783.
3. 1 2  Hebenstreit D, Horejs-Hoeck J, Duschl A (2005). "JAK/STAT-dependent gene regulation by cytokines". *Drug News Perspect* **18** (4): 243–249. PMID 16034480. doi:10.1358/dnp.2005.18.4.908658. 16034480.
4. ↑  Krebs DL, Hilton DJ (2001). "SOCS proteins: negative regulators of cytokine signaling". *Stem Cells* **19** (5): 378–87. PMID 11553846. doi:10.1634/stemcells.19-5-378.
5. ↑  Shuai K (2006). "Regulation of cytokine signaling pathways by PIAS proteins". *Cell Research* **16** (2): 196–202. PMID 16474434. doi:10.1038/sj.cr.7310027. 16474434.

Véxase tamén
------------

### Outros artigos

* Inhibidor da quinase Xano, un tipo de fármacos que bloquean as quinases Xano (*Janus*) usadas como terapia do cancro.

### Bibliografía

* Schroder K, Hertzog PJ, Ravasi T, Hume DA (February 2004). "Interferon-gamma: an overview of signals, mechanisms and functions". *J. Leukoc. Biol.* **75** (2): 163–89. PMID 14525967. doi:10.1189/jlb.0603252.
* O'Shea JJ, Gadina M, Schreiber RD (April 2002). "Cytokine signaling in 2002: new surprises in the Jak/Stat pathway". *Cell* **109** (Suppl): S121–31. PMID 11983158. doi:10.1016/S0092-8674(02)00701-8.

### Ligazóns externas

* JAK-STAT, revista revisada por pares publicada por Landes Bioscience

|  |  |
| --- | --- |
| Control de autoridades | 
* Wd: Q902835
* LCCN: sh2015001689
* MAG: 157333092

 |